ธปท.ชี้4พย.แบงก์ประกาศลดค่าต๋งข้ามเขตเพิ่มเติม
ธปท.เผยสมาคมธนาคารไทยเตรียมประกาศเว้นค่าธรรมเนียมกดเงินสดผ่านตู้เอทีเอ็มเพิ่มเติม ในส่วนการกดเงินข้ามธนาคารและข้ามเขต ในวันที่ 4 พ.ย.นี้
30 ต.ค. 2565

ธปท.เผยสมาคมธนาคารไทยเตรียมประกาศเว้นค่าธรรมเนียมกดเงินสดผ่านตู้เอทีเอ็มเพิ่มเติม ในส่วนการกดเงินข้ามธนาคารและข้ามเขต ในวันที่ 4 พ.ย.นี้ 
รายงานข่าวจากธนาคารแห่งประเทศไทย(ธปท.) เปิดเผยว่า ขณะนี้ธปท.และสมาคมธนาคารไทยอยู่ระหว่างเจรจากันเพิ่มเติม ในเรื่องการพิจารณาปรับลดค่าธรรมเนียมการกดเงินสดผ่านตู้เอทีเอ็มประเภทข้ามเขตและข้ามธนาคาร เพื่อเป็นอีกช่องทางในการช่วยบรรเทาความเดือดร้อนและอำนวยความสะดวกแก่ผู้ประสบภัยจากปัญหาน้ำท่วม คาดว่าในวันที่ 4 พ.ย.นี้จะสามารถประกาศเว้นเก็บค่าบริการได้ เชื่อว่าธนาคารพาณิชย์ต้องลดค่าธรรมเนียมข้ามธนาคารและข้ามเขตให้แน่ๆ เพียงแต่การประสารงานในการข้ามเขตหรือข้ามธนาคารอาจจะต้องใช้เวลาบ้าง เพราะมีกระบวนการขั้นตอนค่อนข้างมาก
“จริงๆเรื่องนี้ ทั้งนายประสาร ไตรรัตน์วรกุล ผู้ว่าการ ธปท. และนายชาติศิริ โสภณพาณิช กรรมการผู้จัดการใหญ่ ธนาคารกรุงเทพในฐานะนายกสมาคมธนาคารไทยกำลังหาอยู่กันอยู่ในรายละเอียด ว่าใครจะแบกรับภาระส่วนไหนอย่างไร เพราะถ้าข้ามเขตทั้งเจ้าของตู้และเจ้าของบัตรต่างก็มีภาระค่าใช้ใช้ ฉะนั้นก่อนประกาศก็คงต้องมีการเจรจาหารือกันบ้าง ว่าใครจะรับผิดชอบหรือช่วยกันยังไง คิดว่าเรื่องกดเงินสดข้ามแบงก์ข้ามเขตมีข่าวดีแน่ๆ พรุ่งนี้คงประกาศได้ น่าจะเว้นเก็บนานเป็นเดือนเช่นเดียวกับการกดเงินผ่านตู้เอทีเอ็มธนาคารเดียวกันแต่ข้ามเขต แต่การโอนเงินคงยังไม่เว้น” แหล่งข่าวธปท.ระบุ
ทั้งนี้ ก่อนหน้านี้เมื่อวันที่ 2 พ.ย.ที่ผ่านมาสมาคมธนาคารไทยประกาศเว้นค่าธรรมเนียมการกดเงินสดผ่านตู้เอทีเอ็ม ธนาคารเดียวกันและธนาคารเดียวกันแต่ข้ามเขต เพื่อช่วยเหลือประชาชนในช่วงน้ำท่วม 4-30 พ.ย. แต่ยังไม่มีการประกาศเว้นเก็บค่าธรรมเนียมการกดเงินสดข้ามธนาคารและข้ามเขตแต่อย่างไร ทำให้เกิดการวิพากร์วิจารณ์ค่อนข้างมากว่าช่วยไม่จริง เพราะบางทีหาตู้เอทีเอ็มของธนาคารเดียวกับบัตรไม่ได้ เพราะตู้เอทีเอ็มถูกน้ำท่วมและปิดให้บริการจำนวนมาก